**Ε΄ ΤΑΞΗ - Ώρα για σινεμά και βίντεο**

**Αγαπημένα μου Πεμπτάκια,**

Το προηγούμενο μήνυμά μου, περίπου τελείωνε με μία λέξη, που ονοματίζει το πιο δυνατό συναίσθημα που πηγάζει από την καρδιά του ανθρώπου. Την ΑΓΑΠΗ.

Δείτε προσεκτικά το παρακάτω βίντεο με τίτλο **‘’Η πιο όμορφη καρδιά’’** και ύστερα προσπαθήστε να γράψετε στο τετράδιό σας τις σκέψεις σας πάνω σ’ αυτό που είδατε. Επίσης μπορείτε να τις εκφράσετε και με μια ωραία δικιά σας ζωγραφιά. Όλα αυτά, αν θέλετε, μπορείτε να μου τα στείλετε με email να τα δω.

<https://www.youtube.com/watch?v=Nu95g-yuduk&t=314s>

Θα ήθελα, ακόμα, να σας προτείνω να απολαύσετε οπτικοακουστικά την ονειρική μουσική του **Yakuro : ‘’Blue…The Color of Dreams’’**. Στο συγκεκριμένο βίντεο θα δείτε εκπληκτικές εικόνες και συμμετρικά σχέδια με κυρίαρχο το μπλε χρώμα. Μπορείτε να παγώνετε το βίντεο όπου θέλετε και κοιτώντας τις συγκεκριμένες εικόνες, να τις ζωγραφίσετε σε χαρτί δημιουργώντας έτσι ίδια ή παρόμοια υπέροχα δικά σας σχέδια. Και το κυριότερο, αφήστε ελεύθερη τη φαντασία σας να ταξιδέψει μέσα στη θάλασσα των χρωμάτων και της μουσικής.

<https://www.youtube.com/watch?v=PUOFj0ztpSU>

Τέλος, θα σας πρότεινα να παρακολουθήσετε οικογενειακώς την διεθνώς αναγνωρισμένη και βραβευμένη ταινία του Δημήτρη Σπύρου **‘’ Ο Ψύλλος ‘’**…Ο Ηλίας ζει σ’ ένα χωριό της Αρχαίας Ολυμπίας. Είναι μαθητής της Έκτης τάξης κι εκδίδει μόνος του μια χειρόγραφη εφημερίδα, τον ‘’Ψύλλο’’. Στο χωριό οι πιο πολλοί τον φωνάζουν Ψύλλο και τον αντιμετωπίζουν με ειρωνεία. Όμως αυτός ονειρεύεται να ταξιδέψει και ο ‘’Ψύλλος’’ του δίνει φτερά να πετάξει μακριά…

<https://www.youtube.com/watch?v=mw0TYUL28YI&t=84s>

Παιδιά μου αγαπημένα, μην ξεχνάτε ότι σήμερα, κανονικά, θα πηγαίναμε στην εκκλησία να παρακολουθήσουμε την ιερή ακολουθία του **Ακάθιστου Ύμνου**. Όμως οι περιστάσεις το ακύρωσαν. Παρ’ όλα αυτά μπορούμε νοερά με την προσευχή μας να παρακαλέσουμε την Παναγία να μας προστατεύσει από κάθε κακό. Όπως έκαναν και οι κάτοικοι της Πόλης το 626 μ.Χ. και σώθηκαν από την πολιορκία των Περσών και των Αβάρων **( Ιστορία - μάθημα 18, σελ. 55 – μπορείτε να κάνετε επανάληψη).**

Αν θέλετε ακούστε και τον παρακάτω υπέροχο ύμνο που έγραψε ο Άγιος Νεκτάριος προς τιμή της Θεοτόκου.

 <https://www.youtube.com/watch?v=DOYh_v00Geo>

**Υ.Γ.** Αύριο **(4-4-2020)** θα σας στείλω με **email** επαναληπτικές εργασίες σε διάφορα μαθήματα.

**Σας φιλώ, ο δάσκαλός σας Σπύρος Νιάρος** ΠΑΤΡΑ 3-4-2020